Szeptember végén - UPTOSTYLE - Webshop & Stílus Magazin
Őszi fotózásunkat a szeptember augusztussal való összeolvadása inspirálta – megjelennek az élénk-meleg és lágy-hidegebb árnyalatok; emellett izgalmas, ellentétes textúrák és különböző vonalvezetések találkoznak. A letisztult, minimalista eleganciát természetközeli környezetbe helyeztük, egy nyugodt, csendes, békés atmoszférába – számunkra ez a lookbook az ősz metaforája.
Ádám első összeállításában egy laza fazonú, kockás, bézs árnyalatú INQ nadrágot párosítottunk egy markánsabb, mogyoróbarna Grandpa bőringgel, amely tökéletesen ellensúlyozza, mégis kiegészíti az alsót, ezzel nem hétköznapi hangulatot kölcsönözve a szettnek. A napégette narancsot natúr búzaszínnel kombináltuk, így foglaljuk össze az évszakban megjelenő változatos színek palettáját. Az outfitet egy letisztult stílusú, fekete Grandpa papucs teszi teljessé, amelyhez kiegészítésképpen az ingben már megjelent meleg barna árnyalatú zokni társul – ennek láthatóságát segíti elő a bokanadrág. A papucs még a nyári időjárást idézi, míg a zokni megjelenése már a hidegebb napokra vezet rá.
Viola letisztult, karcsúsított szabású COS ingruhájához AgnesKovacs lenyűgöző, matt fekete kézitáskáját adtuk kiegészítőként, amelynek szigorú geometriáján egy pár ívelt orrú, lakk COS brogue cipő lágyít. Melegebb, sárgás árnyalatként megjelenik a the Mama Kin, mint üde színfolt: a dainty ékszerek, mint az apró gömbfülbevalók és a mostanában igen népszerű, érem-fazonú nyaklánc hagyják érvényesülni a dominánsabb ruhadarabokat, ezzel együtt mégis felteszik a pontot az i-re.
A következő összeállítások egymás tökéletes inverzei: Ádám nadrág- és felső kombinációja remekül egészíti ki Viola szoknya- és ingpárosítását, hiszen a kötött Kele pulóver színe harmóniában van a letisztult vonalú, karcsúsított INQ szoknyáéval, az ing azonban a nadrággal van összhangban – a színválasztások jól bemutatják, hogy ezek az árnyalatok nemtől függetlenül remekül állnak mindenkinek. A félig betűrt ing teszi fel az i-re a pontot, mely izgalmas aszimmetriát ad az összképhez.
A kiegészítők ezúttal is megkoronázzák a szetteket: Viola által viselt Wessely piritgyűrű rusztikus, nyers jellege ellensúlyozza Ádám elegáns, letisztult meshszíjú Hodina óráját, és a sötét tónusú számlapban köszön vissza a Grandpa papucsban megjelenő fekete szín.
Ádám: Viola:
Nadrág: INQ Gyűrű: Wessely (Wonderlab)
Ing: Grandpa Cipő: COS (BigBag PR)
Pulóver: Kele Táska: AgnesKovacs (Wonderlab)
Óra: Hodina Ing & ingruha: COS (BigBag PR)
Papucs: Grandpa Szoknya: INQ
Zokni: A stylist sajátja Fülbevaló & nyaklánc: the Mama Kin
Modellek: Kelemen Viola & Tóth Ádám
Köszönjük a ruhákat és cipőket a COS-nak, Grandpanak, Kele-nek és az INQ-nak, a táskát és ékszereket a Wonderlabnek, Wesselynek és a the Mama Kinnek!